UAC ขายหุ้นกู้ 300 ลบ. 15-17 มิ.ย.นี้ ลุยคืนเงินกู้-ขยายลงทุนพลังงาน
UAC ขายหุ้นกู้ 300 ลบ. 15-17 มิ.ย.นี้ ลุยคืนเงินกู้-ขยายลงทุนพลังงาน
12 มิ.ย. 2563

นายชัชพล ประสพโชค ประธานเจ้าหน้าที่บริหารและกรรมการผู้จัดการ บริษัท ยูเอซี โกลบอล จำกัด (มหาชน) หรือ UAC เปิดเผยว่า บริษัทฯ เตรียมเสนอขายหุ้นกู้ ระหว่างวันที่ 15-17 มิถุนายนนี้ มูลค่าเสนอขายไม่เกิน 300 ล้านบาท อายุ 2 ปี อัตราดอกเบี้ยคงที่ 5.5% ต่อปี ซึ่งจ่ายดอกเบี้ยทุก ๆ  3 เดือนตลอดอายุหุ้นกู้ โดยเสนอขายให้แก่นักลงทุนสถาบัน และ/หรือนักลงทุนรายใหญ่ ผ่านบล.หยวนต้า (ประเทศไทย) ในฐานะผู้จัดจำหน่าย และล่าสุดสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้มีการอนุมัติ Filing เป็นที่เรียบร้อยแล้ว
สำหรับการออกขายหุ้นกู้ในครั้งนี้ นับเป็นการวางแผนด้านการเงินเพื่อรองรับการเติบโตที่แข็งแกร่งอย่างยั่งยืนในระยะยาว เพื่อนำไปใช้ในการชำระคืนเงินกู้สถาบันการเงิน เป็นเงินทุนหมุนเวียน รวมถึงนำไปขยายการลงทุนในธุรกิจด้านพลังงาน และแผนการลงทุนอื่นๆในอนาคต
“การออกหุ้นกู้ครั้งนี้ จะช่วยเสริมให้ฐานะการเงินของบริษัทฯแข็งแกร่งมากขึ้น เพื่อรองรับการลงทุนใหม่ ๆของบริษัทฯ ซึ่งปัจจุบันอยู่ระหว่างการลงทุนโครงการรีไซเคิลขยะและโรงไฟฟ้าขยะใน สปป.ลาว รวมถึงเตรียมความพร้อมเพื่อลงทุนโรงไฟฟ้าชุมชนหลังจากภาครัฐเปิดให้มีการประมูล บริษัทฯยังคงมุ่งพัฒนาธุรกิจให้เติบโตอย่างมั่นคงและยั่งยืน พร้อมก้าวไปสู่การเป็นผู้นำด้านการให้บริการธุรกิจ Manufacturing ชั้นนำของประเทศต่อไป” นายชัชพล กล่าว
นายชัชพล ยังได้ประเมินถึงภาพรวมของธุรกิจในช่วงครึ่งปีหลัง 2563 ว่า หลังจากสถานการณ์แพร่ระบาดของไวรัสโควิด-19 เริ่มคลี่คลายไปในทิศทางที่ดีขึ้น เห็นได้จากการที่รัฐบาลผ่อนคลายล็อกดาวน์ ปัจจัยดังกล่าวจะส่งผลเชิงบวกให้ภาคการลงทุนจะกลับมาฟื้นตัวในช่วงครึ่งปีหลังได้อีกครั้ง หลังจากที่ภาพรวมของแต่ละอุตสาหกรรมชะลอตัวตั้งแต่ต้นปีที่ผ่านมา
UAC ยังคงขยายการลงทุนตามแผนที่วางไว้อย่างต่อเนื่อง บริษัทฯพยายามรักษาระดับของกำไร (bottom line) ให้ได้ตามเป้าหมาย เช่นเดียวกันกับกำไรก่อนดอกเบี้ย ภาษี ค่าเสื่อมและค่าตัดจำหน่าย (EBITDA)